b'\n_START_ARTICLE_\nPoul Michelsen\n_START_SECTION_\nBaggrund og erhvervskarriere\n_START_PARAGRAPH_\nHan er uddannet indenfor handel og erhvervsliv og etablerede en dagligvarebutik i k\xc3\xa6lderen hjemme hos sig selv i 1974. Forretningen voksede med \xc3\xa5rene, og i 1977 blev firmaet gjort om til et aktieselskab, P/F Poul Michelsen. I 1979 \xc3\xa5bnede han dagens engrosvirksomhed p\xc3\xa5 ca. 5.200 m\xc2\xb2. Michelsen er i dag fortsat administrerende direkt\xc3\xb8r og bestyrelsesmedlem i P/F Poul Michelsen, der har ca. 50 ansatte._NEWLINE_Michelsen er finsk generalkonsul p\xc3\xa5 F\xc3\xa6r\xc3\xb8erne. Han er gift med forfatteren S\xc3\xb3lr\xc3\xban Michelsen, og svigerfar til erhvervsmanden og partif\xc3\xa6llen J\xc3\xa1kup Sverri Kass.\n_START_SECTION_\nPolitisk karriere\n_START_PARAGRAPH_\nMichelsen var medlem af F\xc3\xb3lkaflokkurin i ca. 40 \xc3\xa5r frem til 2010, da han meldte sig ud i protest mod partiets kurs, som han mente gik i modsat retning af partiets v\xc3\xa6rdier. Han var kendt som betydeligt mere liberal i b\xc3\xa5de sociale og \xc3\xb8konomiske sp\xc3\xb8rgsm\xc3\xa5l, og radikal i selvstyresp\xc3\xb8rgsm\xc3\xa5let, end hans partikolleger f\xc3\xb8r han meldte sig ud. I et interview med Sosialurin rettede han skarp kritik mod det han opfattede som partiets v\xc3\xa6gring mod reformer. Michelsen gik ogs\xc3\xa5 ud mod navngivne enkeltpersoner i hans eget parti, is\xc3\xa6r en lille kreds omkring Anfinn Kallsberg, som han mente forhindrede flere reformer, som det tidligere havde v\xc3\xa6ret solidt flertal for i partiet._NEWLINE_Michelsen kom for alvor ind i f\xc3\xa6r\xc3\xb8sk politik i 1981, da han blev T\xc3\xb3rshavns borgermester. Han blev valgt til Lagtinget fra Su\xc3\xb0urstreymoy ved 1984 og var medlem af Lagtingets milj\xc3\xb8udvalg 1984\xe2\x80\x931986, medlem af Lagtingets finansudvalg 1986\xe2\x80\x931988, medlem af Lagtingets erhvervsudvalg 1988\xe2\x80\x931990 og medlem av Lagtingets justitsudvalg 1988\xe2\x80\x931990. Han forblev lagtingsmedlem og borgermester frem til henholdsvis 1990 og 1992. Michelsen har p\xc3\xa5 ny v\xc3\xa6ret valgt til Lagtinget siden 2002. Han er medlem af Lagtingets justitsudvalg fra 2002 og medlem af Lagtingets delegation til Vestnordisk R\xc3\xa5d fra 2004. Michelsen var formand for Lagtingets specialudvalg for grundlovsforslaget, hvor han fortsat er medlem._NEWLINE_9. marts 2011 var han med til at etablere partiet Frams\xc3\xb3kn, som han beskrev som "et liberalt nationalparti". Stiftelsesm\xc3\xb8det samlede ca. 120 personer, alts\xc3\xa5 flere end til de store partiers landsm\xc3\xb8ter. Frams\xc3\xb3kn er separatistisk overfor Danmark, markedsliberalt og reformorienteret. Michelsen er partiets formand og parlamentariske leder. I 2011 blev Michelsen indvalgt p\xc3\xa5 Lagtinget for partiet sammen med Janus Rein. Rein valgte dog at forlade partiet den 13. november 2012 og blev l\xc3\xb8sg\xc3\xa6nger og \xc3\xa5ret efter blev han medlem af F\xc3\xb3lkaflokkurin. Frams\xc3\xb3kn mistede dermed det ene af sine to lagtingsmedlemmer et \xc3\xa5r efter valget._NEWLINE_Ved lagtingsvalget 2015 fik Frams\xc3\xb3kn to mandater valgt, Michelsen blev genvalgt med 669 personlige stemmer og Hanna Jensen blev valgt for f\xc3\xb8rste gang. Partiet blev en del af den nye regering og Michelsen blev Udenrigs- og Erhvervsminister. Han var Lagtingets \xc3\xa6ldste medlem, som blev valgt, og derfor \xc3\xa5bnede han Lagtingets f\xc3\xb8rste m\xc3\xb8de.'